Ann-Helén Laestadius

Monika Ulrika Ann-Helén Laestadius (š. juovlâmáánu 3. peeivi 1971 Kiärun) lii tavesämmilâš kirječällee já toimâtteijee. Sun lii finnim maaŋgâid stuorrâ kirjálâšvuotâpalhâšuumijd sehe párnái- já nuorâikirjijnis já rävisolmooškirjijnis. Laestadius čáálá jieijâs eenikielân ađai ruotâkielân. Suu kirjeh láá jurgâlum maŋgáid kieláid já eromâšávt maŋgáid sämikieláid tegu maadâsämikielân, juulevsämikielân, orjâlâškielân já anarâškielân.

 Eellim 
Monika Ulrika Ann-Helén Laestadius šoodâi juovlâmáánu 3. peeivi 1971 Kiärunist, kost sun meid rávásmij. Suu eeči lii tuárnusleehilâš Ivar Jan-Erik Laestadius, kiän madâreeji Carl Eric Laestadius (1775–1817) peliviljâ lâi Lars Levi Laestadius (1800–1861). Suu enni lii sämmilâš Ellen Sara Kristina Laestadius (j.s. Marainen), kote šoodâi pajesämmilii perrust Vyeli-Suppârist, Kiärun kieldâst. Laestadius enni juuđij noomaadškoovlâ tegu puoh pajesämmiliih párnááh Ruotâ peln. Tobbeen párnááh iä uážžum sárnuđ sämikielâ, já sij šoddii hepânâššâđ jieijâs sämmilâšvuođâ keežild. Maaŋgâs monâttii jieijâs kielâ teikâ iä mudoi halijdâm sámástiđ jieijâs párnáiguin. Nuuvt keevâi meiddei Laestadius perrui. Ann-Helén ij oppâm sämikielâ párnážin, tastko suu enni ij sárnum tom suin. Luvâttuv ääigi sun kuittâg luvâškuođij orjâlâškielâ eehidkuursâin.

19-ihásâžžân Laestadius uusâi Kalix aalmugopâttâhân luuhâđ toimâtteijen, mut sun ij peessâm siisâ. Sun ááigui uuccâđ uđđâsist, mut halijdij finniđ vistig pargohárjánem, já te sun uusâi toimâtteijen páihálâš Fagersta-Posten- já Norrländska Socialdemokraten -aavisáid. Muáddi ive maŋeláá sun uusâi aalmugopâttâhân uđđâsist já peesâi siisâ.

Ive 1999 Laestadius varrij Tukholman luuhâđ staatâoopâ já kriminologia Tukholma ollâopâttuvvâst. Ulmen lâi vistig luuhâđ täid já talle maccâđ Kiärunân, mut ko sun finnij kuhesáigásâš toimâtteijee sajasâšvuođâ uápui ääigi, te sun paasij-uv Ruotâ uáivikaavpugân.

 Karrieer 
Ovdil ko sun varrij máádás, Laestadius lâi jo porgâm toimâtteijen Norrländska Socialdemokraten -aavisist. Uápui ääigi Tukholmast sun porgâškuođij sajasâžžân Aftonbladetist, mondiet sun maacâi Tukholman aassâđ. Tast maŋa sun poorgâi Expressenist já uánihávt Svenska Dagbladetist ovdil ko sun tooimâtškuođij Bonnier uđđâ Stockholm City -aavisist. Laestadius lii porgâm meid Fagersta-Posten-aavisist já freelancer-toimâtteijen.

 Laestadius kirjeh sämikieláid
Laestadius kirjeh láá tassaažân almostum neelji sämikielân: juulevsämikielân, maadâsämikielân, orjâlâškielân já ive 2023 anarâškielân-uv. Suu vuossâmuu kirje, ive 2007 almostum SMS från Soppero, lii ruotâkielâst juulevsämikielân jurgâlâm Britt Inger Sikku noomáin Sms:a Sohpparis, maadâsämikielân Ajlin Jonassen Kråik noomáin Sms Sopperoste já orjâlâškielân Kristina Labba noomáin Sms:at Sohpparis. Orjâlâškielâg kirje ij lamaš kielâlávt oornigist, já uđđâ kielâtipšoo tivoi tom. Kirje almostui uđđâsist tivvum version čuávuváá ive.

Anarâškielân láá jurgâlum kyehti kirje. Ij lah ko vyelgiđ (algâalgâlâš nommâ Bara dra, 2018) almostui ive 2023, já tom lii jurgâlâm Neeta Jääskö. Hei fávru (algâalgâlâš nommâ Hej vacker, 2010) almostui ive 2024, já tom lii jurgâlâm Sáárákáisá Seurujärvi. Tiervuođah Sopperost (algâalgâlâš nommâ SMS från Soppero, 2007) almostui ive 2025, já tom lii jurgâlâm Tuula Ylänne.

Ij lah ko vyelgiđ ađai Bara dra almostui ive 2018 kuulmâ eres sämikielân: juulevsämikielân tom lii jurgâlâm Barbro Lundholm noomáin Ber vuolgget, maadâsämikielân Ellen Bull Jonassen noomáin Ajve vuelkedh já orjâlâškielân John E. Utsi noomáin Dušše bijadit. 

 Digikirjen 
Ive 2021 sehe SMS från Soppero já Bara dra almostuvvii juulevsämikielân, maadâsämikielân já orjâlâškielân meid digikirjen. Digiversioid puáhtá luuhâđ Ruotâ kunâgâslâš kirjerááju Bläddra-app peht.

 Jienâkirjen 
Jienâkirjen kávnojeh aainâs-uv kyehti kirje, mut tuše orjâlâškielân já maadâsämikielân. Tavesämikielâg kiirjijn Raili Pirinen lii luuhâm páádán Sms:at Sohpparis já Magne Ove Varsi Dušše bijadit. Maadâsämikielâg Ajve vuelkedh lii luuhâm páádán Gunilla Wilks.

 Palhâšumeh já tubdâstâsah 
 2008 – Rubus arcticus -stiipeend
 2016 – August-palhâšume kirjestis Tio över ett
 2017 – Norrland kirjálâšvuotâpalhâšume kirjestis Tio över ett
 2021 – Ive kirje kirjestis Stöld
 2021 – Adlibris-palhâšume ive romanist kirjestis Stöld
 2022 – Tuu kirje – Mii valjim -palhâšume kirjestis Stöld
 2023 – Lava-kirjálâšvuotâpalhâšume
 2023 – Ive kirje, nubbe saje kirjestis Straff
 2023 – Moa-palhâšume

 Pargo 
Sämikielâi lasseen Laestadius kirjeh láá jurgâlum el. suomâkielân, eŋgâlâskielân, hollandkielân, meänkielân, Ruotâ romanikielân já kroatiakielân.

 Nuorâikirjeh 
 2007 – SMS från Soppero (Soppero 1)
 2010 – Hej vacker (Soppero 2)
 2011 – Ingen annan är som du (Soppero 3)
 2012 – Hitta hem (Soppero 4)
 2016 – Tio över ett (Maja 1)
 2018 – Inte längre min (Maja 2)
 2018 – Bara dra

 Kovekirjeh 
 2018 – Pimpelfiske
 2020 – Vinterkväll

 Rävisolmooškirjeh 
 2021 – Stöld
 2023 – Straff

 Digikirjeh 
 2014 – SMS från Soppero (Soppero 1)
 2014 – Ingen annan är som du (Soppero 3)
 2015 – Förskoleverksamhet - nationella minoriteter, språk och kultur
 2021 – Stöld
 2023 – Straff

 Eres kirjeh 
 2008 – Äkta same i Stockholms tidningsvärld kirjeest För Sápmi i tiden (PDF)
 2010 – Nationella minoriteter: rättigheter och möjligheter
 2011 – Fem familjer: nationella minoriteter - språk och identitet
 2013 – Inspirationsskrift: delaktighet och inflytande: nationella minoriteter
 2014 – Bromsgatan: vi som bodde på gårdarna
 2015 – Förskoleverksamhet - nationella minoriteter, språk och kultur 2016 – Rapport från samisk språkkonferens i Lycksele: en konferens med fokus på barns användning av samiska 2021 – Inifrån Sápmi: vittnesmål från stulet land (pittá antologiast)

 Eres pargoh 
 2014 – Bromsgatan 8B: ett radioteatermanus''

 Fáádást eres soojijn 

 Käldeeh 

*